2195.
Na osnovu člana 45 stav 4 Zakona o igrama na sreću ("Službeni list CG", broj 91/25), Ministarstvo finansija donijelo je
PRAVILNIK
O BLIŽIM PROSTORNIM I TEHNIČKIM USLOVIMA ZA PRIREĐIVANJE IGARA KLAĐENJA
("Službeni list Crne Gore", br. 162/25 od 31.12.2025)
Član 1
Ovim pravilnikom propisuju se bliži prostorni i tehnički uslovi za priređivanje igara klađenja.
Član 2
Objekat u kome se priređuju igre klađenja treba da bude opremljen na način da posjeduje:
   1) informacioni sistem za primanje uplata koji je u stalnoj vezi sa sistemom nadzora organa uprave nadležnog za igre na sreću (u daljem tekstu: nadležni organ);
   2) oglasni prostor na kome su istaknuta pravila klađenja;
   3) aparat za zaštitu od požara.
Priređivač treba da obezbijedi neprekidan video nadzor ulaza-izlaza u objekat za priređivanje igara klađenja.
Priređivač treba da na ulazu u kladionicu istakne kopiju odobrenja za rad priređivača i rješenje organa uprave za otvaranje kladionice.
Član 3
Obavljanje tehničkog pregleda i utvrđivanje ispunjenosti tehničkih uslova opreme i samouslužnih terminala za igre na sreću vrši ovlašćeno pravno lice u skladu sa zakonom.
Postupak za dodjelu ovlašćenja i izbor pravnog lica za obavljanje tehničkog pregleda vrši organ uprave na osnovu javnog poziva.
Ovlašćenje za obavljanje tehničkog pregleda i utvrđivanje ispunjenosti prostornih i tehničkih uslova opreme i samouslužnih terminala za igre na sreću može dobiti pravno lice koje ne priređuje igre na sreću i ne iznajmljuje opremu i terminale za igre na sreću, a ispunjava uslove utvrđene ovim pravilnikom.
Pravno lice iz stava 1 ovog člana podnosi prijavu organu uprave na osnovu javnog poziva, pri čemu treba da priloži:
   1) rješenje o upisu u Centralni registar privrednog suda sa svim prilozima i promjenama;
   2) potvrdu o dodjeli PIB-a;
   3) dokaz o posjedovanju opreme za obavljanje tehničkog pregleda opreme i samouslužnih terminala za igre na sreću i utvrđivanje ispunjenosti prostornih i tehničkih uslova;
   4) potvrdu o stručnoj osposobljenosti zaposlenih lica za obavljanje tehničkog pregleda opreme i samouslužnih terminala za igre na sreću i utvrđivanje ispunjenosti prostornih i tehničkih uslova objekta/poslovnog prostora za priređivanje kladioničarskih igara, uz uslov da je najmanje jedno zaposleno lice inženjer elektrotehnike sa najmanje VI nivoom kvalifikacije obrazovanja.
Pravno lice koje dobije ovlašćenje za obavljanje tehničkog pregleda opreme i samouslužnih terminala za igre na sreću, treba:
   1) stručno obavljati tehnički pregled;
   2) blagovremeno obavljati tehnički pregled;
   3) sarađivati sa nadležnim organom za igre na sreću i ostalim ovlašćenim licima;
   4) čuvati poslovnu tajnu;
Pravnom licu kome je dato ovlašćenje za obavljanje tehničkog pregleda opreme i samouslužnih terminala za igre na sreću, organ uprave oduzima ovlašćenje ako prestane da ispunjava uslove za obavljanje poslova propisanih ovim pravilnikom.
Član 4
Priređivač treba da obezbijedi:
   1) tehničke preduslove za omogućavanje primjene jedinstvenog, zaštićenog softvera koji će biti u ON-LINE vezi sa centralnom bazom podataka;
   2) zaštitu sopstvene računarske opreme od neovlašćene i nepravilne upotrebe, promjene podataka u bazi podataka, promjene softvera, njegovog rastavljanja i ponovnog sastavljanja i drugih promjena režima rada koje bi mogle dovesti do pogrešnog ili netačnog funkcionisanja softvera;
   3) antivirusnu zaštitu podataka;
   4) primjenu jedinstvenog softverskog sistema koji će biti u ON-LINE vezi i baziran na sopstvenoj centralnoj bazi podataka koja se nalazi na teritoriji Crne Gore, a softverski sistem mora da omogući nesmetanu i neprekidnu evidenciju, upis u sopstvenu centralnu bazu podataka svih uplata i svih isplata, storniranja, promjene kvota i svih drugih vezanih i potrebnih događaja u realnom vremenu;
   5) da ne dođe do pogrešnog ili netačnog funkcionisanja softvera na način koji bi doveo do netačnog prikazivanja podataka iz njegovog softverskog sistema;
   6) vezu sa sistemom nadzora nadležnog organa koja se sastoji od jedne javne (statičke) IP adrese i odgovarajućeg internet komunikacionog linka u sjedištu priređivača, kao i brzinu internet konekcije koja treba da zadovolji slanje podataka u realnom vremenu;
   7) prenos podataka između mjesta uplate odnosno centralnog internet servera u slučaju internet klađenja i centralne baze podataka priređivača u sjedištu, koji mora biti direktan.
Svaka promjena softverskog sistema ili druga promjena režima rada dokumentovano se prijavljuje organu uprave.
U slučaju prekida veze priređivač treba da obezbijedi skladištenje podataka od trenutka prekida veze do trenutka uspostavljanja veze i da te podatke dostavi nadležnom organu bez odlaganja, nakon uspostavljanja veze.
Priređivač, organu uprave, radi priključivanja u ON-LINE nadzor, treba da dostavi sljedeće podatke i dokumentaciju:
   1) ugovor sa dobavljačem internet usluga ili pisana potvrda od dobavljača internet usluga u Crnoj Gori o zakupu jedne statičke IP adrese i odgovarajućeg komunikacionog linka u sjedištu priređivača sa odgovarajućim garantovanim protokom podataka;
   2) izjavu kojom potvrđuje da je obezbijedio prikupljanje, integritet, tačnost, sveobuhvatnost i pravovremenost prenijetih podataka iz svog softverskog sistema u nadzorni sistem.
Postupak priključenja na sistem nadzora nadležnog organa mora obuhvatiti uspješan upis podataka koji su predmet nadzora, što će biti zapisnički konstatovano od strane organa uprave.
Uređaji i sistemi za klađenje koji su zasnovani na virtualnim slučajnim događajima moraju slučajne događaje generisati putem sertifikovanih softverskih ili hardverskih generatora slučajnih događaja, za svaku igru pojedinačno.
Član 5
Svaka tehnička ili funkcionalna promjena na terminalu mora biti dokumentovana u vezi sa ispunjenošću tehničkih i funkcionalnih karakteristika i dostavljena organu uprave prije stavljanja u ponovnu upotrebu.
Prostor koji zauzima terminal u kladionici ne može biti površine manje od 3 m 2 .
Član 6
Kladionica treba da ispunjava uslove utvrđene posebnim propisima kojima je uređena zaštita od požara.
Na vidnom mjestu u kladionici treba da bude istaknuto pisano uputstvo za postupanje u slučaju požara (plan evakuacije).
Ugradnja i održavanje tehničkih sistema zaštite u kladionici (video nadzor, protivprovalni sistem i drugo) vrši se u skladu sa posebnim propisima.
Član 7
Danom početka primjene ovog pravilnika prestaje da važi Pravilnik o prostornim i tehničkim uslovima za priređivanje kladioničkih igara ("Službeni list RCG", broj i "Službeni list CG", br. , i ).
Član 8
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 14/2-03-424/25-42671/4
Podgorica, 26. decembra 2025. godine
Ministar,
Novica Vuković, s.r.